
Pulmonālās hipertensijas biedrība atbalsta šos LR VM piedāvātos priekšlikumus zāļu pieejamības nodrošināšanai:
1.1. visām recepšu zālēm ir vienots uzcenojumu veidošanas mehānisms, tām piemērojot kompensējamo zāļu uzcenojumu/cenu veidošanas principu;
1.2. visām recepšu zālēm tiek izstrādāts jauns uzcenojumu veidošanās modelis, samazinot zāļu gala cenu pacientiem, ieviešot fiksētu uzcenojumu veidošanās principu un mazinot aptieku atkarību no lieltirgotavām;
1.3. Latvijas zāļu reģistrā iekļauto recepšu zāļu cena nepārsniedz šo zāļu ražotāja realizācijas cenu vai vairumtirdzniecības cenu Igaunijā un Lietuvā;
2. Līdz 2024.gada 1.jūlijam Veselības ministrijai sadarbībā ar Finanšu ministriju izvērtēt iespēju Valsts nodokļu politikas pamatnostādņu 2024.-2027.gadam izstrādes procesā pārskatīt pievienotās vērtības nodokļa likmi recepšu zālēm, nosakot samazinātu pievienotās vērtības nodokļa likmi;
4.1. Latvijas zāļu reģistrā iekļautajām ambulatorajai ārstēšanai paredzētajām recepšu zālēm, kas nav iekļautas kompensējamo zāļu sarakstā vai, kuras nav pakļautas individuālajai kompensācijai konkrētajam pacientam, tiek piemērota 5%  kompensācija iegādājoties zāles aptiekā;
4.2. kompensējamām zālēm 50% kompensācijas apmērs tiek palielināts uz 75%;
6.2. kompensējamo zāļu izrakstīšanas (t.sk. individuālās kompensēšanas) nosacījumu pārskatīšanu, paplašinot speciālistu un ģimenes ārstu pilnvaras.

Izsakām viedokli par zāļu izrakstīšanas kārtību, proti, punktā 1.4. izteikts priekšlikums par vispārīgā nosaukuma lietošanu receptē. Taču patlaban normatīvie akti jau paredz šādu zāļu izrakstīšanas kārtību. Vēršam uzmanību, ka zāļu blakņu dēļ, arī zāļu blakusiedarbības dēļ hroniskiem pacientiem nereti zāļu izvēle un savietojamība ir sarežģīta. Lai sasniegtu kvalitatīvu ārstēšanas rezultātu, ārsti meklē vispiemērotāko medikamentu un rod risinājumus, kas der katram pacientam individuāli. Šādos gadījumos konkrēta zāļu nosaukuma ietveršana receptē ir nozīmīga ārstēšanas procesa sastāvdaļa. Tāpēc atbalstām to, ka ārsts nevar būt strikti ierobežots ārstēšanas izvēlēs un pacientiem būtu iespēja lietot sev vispiemērotākās zāles. Šādā veidā arī tiek īstenota zāļu pieejamība.

Norādām, ka nepieciešams skaidrot un precizēt priekšlikumu 5.punktu, jo izteiktajā redakcijā nav skaidrs, vai maksimālā līdzmaksājuma apmērs attiecas uz visām recepšu zālēm, vai uz zālēm, kas ir iekļautas kompensējamo zāļu sarakstā. Sk. 5. Līdz 2025.gada 1.janvārim Veselības ministrijai koordinēt [izpildīs Nacionālais veselības dienests] priekšlikumu izstrādi par iespēju noteikt maksimālo pieļaujamo kopējo pacienta veikto līdzmaksājumu apmēru par recepšu zālēm vienā kalendārā gadā.
Līdzmaksājuma griestu ieviešanas gadījumā jāparedz skaidra un visām iesaistītajām pusēm ērta uzskaites un norēķinu sistēma tā, lai tas nebūtu apgrūtinoši ne farmaceitiem, ne NVD, ne arī gala patērētājiem -  pacientiem.

